घग्गर-यमुना का जलस्तर बढ़ा, 7 लोगों की मौत; ग्रुप C की भर्ती टली
Haryana Latest Monsoon Rainfall, Weather Forecast Update; हरियाणा में पिछले 3 दिन से लगातार बारिश हो रही है और आज भी 16 जिलों के लिए भारी बारिश होने का रेड अलर्ट जारी किया गया है।
हरियाणा में कल भी मानसून एक्टिव रहेगा। इस दौरान उत्तर हरियाणा के 4 जिलों में भारी बारिश की चेतावनी दी गई है। इसमें पंचकूला, अंबाला, यमुनानगर और अंबाला शामिल हैं। मौसम विभाग ने संभावना जताई है इन जिलों में 100.0 MM से लेकर 200.0 एमएम से अधिक बारिश होने की आशंका है। दूसरे जिलों में भी मध्यम से हलकी बारिश होने की संभावना है। 
वहीं सोमवार को मानसून की बारिश से हुए जलभराव में 800 लोग फंस गए हैं। यमुना और उसकी सहायक नदियों के ओवरफ्लो होने की वजह से अंबाला, यमुनानगर और करनाल समेत कई जिले प्रभावित हुए हैं। जिस वजह से इन इलाकों में ये लोग फंसे। पुलिस की टीमों ने इन्हें बाहर निकाला। हरियाणा के DGP पीके अग्रवाल ने बताया कि बाढ़ बचाव कार्यों में विशेष रूप से ट्रेंड 74 पुलिस कर्मियों की एक समर्पित टीम तैनात की गई है।
वहीं सोमवार को बारिश की वजह से पिंजौर (पंचकूला) में 3, करनाल में 2 और यमुनानगर और अंबाला में एक-एक व्यक्ति की मौत हो गई।
कौशल्या डैम से लगातार छोड़े जा रहे पानी के चलते कौशल्या नदी में जलस्तर लगातार बढ़ा हुआ है। नदी में तेज बहाव के चलते नेशनल हाईवे का हिस्सा धंस गया है, जिससे यातायात बाधित हो गया है। नेशनल हाईवे के साथ बने फ्लाईओवर पर भी खतरा मंडराने लगा है। यह नेशनल हाईवे चंडीगढ़ और पंचकूला को शिमला से जोड़ता है।
हरियाणा स्टाफ सिलेक्शन कमीशन (HSSC) ने बारिश के चलते ग्रुप-C भर्ती के लिए होने वाली शारीरिक माप परीक्षण (PMT) को पोस्टपोन कर दिया है। पीएमटी पंचकूला में 12 जुलाई से 27 जुलाई तक होने थे। एचएसएससी के चेयरमैन भोपाल सिंह ने खदरी ने बताया कि जल्द ही नई डेट जारी की जाएगी।
पिंजौर में पहाड़ के मलबा गिरने से ढहा मकान
भारी बारिश के कारण पंचकूला के पिंजौर में पहाड़ का मलबा गिरने से तलहटी में बना मकान ढह गया और एक युवक व उसके भांजे की मौत हो गई। वहीं मलबे में दबी पांच साल की छोटी बच्ची की भी मौत हो गई। तीनों अपने मकान में बैठकर खाना खा रहे थे।
स्थानीय लोगों ने मलबे को हटाना शुरू किया और सूचना पुलिस व फायर ब्रिगेड को दी गई। रेस्क्यू के नाम पर फायर ब्रिगेड के तीन और पुलिस के दो कर्मचारी पहुंचे। इसको लेकर लोगों में प्रशासन के खिलाफ खासा गुस्सा है। उधर पंचकूला की डीसी प्रियंका सोनी ने बुधवार तक स्कूलों में छुट्टी घोषित कर दी है। इसके साथ झज्जर DC कैप्टन शक्ति सिंह ने भी 11 जुलाई यानि कल सभी सरकारी, प्राइवेट और प्ले स्कूलों में छुट्‌टी घोषित कर दी है।
खतरे के निशान पर पहुंची घग्गर
हरियाणा के पहाड़ी इलाकों में भारी बारिश के कारण घग्गर नदी खतरे के निशान पर पहुंच गई है। इसको देखते हुए घग्गर नदी के साथ लगते इलाकों को खाली करवाया जा चुका है।
मारकंडा नदी का भी यही हाल है। मारकंडा में वर्ष 1978 में 256.4 मीटर पानी रिकॉर्ड किया गया था, जबकि इस समय 255 मीटर पर चल रहा है। अधिक बारिश होने की संभावना को देखते हुए निचले इलाकों को खाली करवाया जा चुका है।
बारिश से हथिनीकुंड बैराज का जलस्तर 2 लाख क्यूसेक के पार पहुंच गया है। सोम नदी का जलस्तर 14,200 क्यूसेक के पार है।
भिवानी में दो दिन का अवकाश
भारी बारिश को देखते हुए जिलाधीश ने अपनी शक्तियों का प्रयोग करते हुए 11 व 12 जुलाई दो दिन का अवकाश घोषित कर दिया गया है। इन आदेशों के तहत सभी सरकारी व गैर सरकारी स्कूलों का अवकाश रहेगा। यह आदेश जिलाधीश नरेश नरवाल ने जारी किए हैं।
12 लोगों को सुरक्षित निकाला
हरियाणा के पंचकूला जिले अंतर्गत घग्गर नदी के तेज बहाव के कारण बरवाला बाईपास हाईवे के पास एक ही परिवार के 12 लोग फंस गए। इसकी सूचना लोगों के द्वारा पुलिस को दी गई।
बरवाला बाईपास हाईवे के पास खेत में एक परिवार के फंसे होने की सूचना मिली थी। सूचना मिलने के साथ ही तुरंत मौके पर हरियाणा पुलिस के जवान पहुंचे। जहां बहाव में फंसे 6 छोटे बच्चे, 2 महिलाओं सहित कुल 12 लोगों को बचाया गया। परिवार समेत आसपास के लोगों ने मुख्यमंत्री मनोहर लाल और हरियाणा पुलिस का धन्यवाद किया है।
यमुना का भी बढ़ा जलस्तर
इसके अलावा, यमुनानगर में भी यमुना नदी के जल स्तर को देखते हुए इलाकों को खाली करवाने की प्रक्रिया अमल में लाई जा चुकी है। जिला प्रशासन किसी भी स्थिति से निपटने के लिए तैयार है। SDRF और NDRF टीमों के साथ सभी स्थिति पर नज़र बनाए हुए हैं।
अंबाला में बाढ़ जैसे हालात
अंबाला में बारिश से जलभराव को देखते हुए DC डॉ. शालीन ने नेशनल हाईवे-152 अंबाला-हिसार मार्ग को पूरी तरह से बंद कर दिया है। अंबाला DC ने हालात बिगड़ते देख जिले में सेना और NDRF टीम बुला ली है। हाईवे पर यूपी से हिमाचल जा रही हिमाचल पथ परिवहन निगम (HRTC) की बस पानी के तेज बहाव के कारण पलट गई। मुलाना थाना और फायर ब्रिगेड की टीम ने कड़ी मशक्कत के बाद 27 यात्रियों को सुरक्षित बाहर निकाला। यात्रियों में बच्चे और महिलाएं भी शामिल थी।
माता मनसा देवी मंदिर रोड बहा
हरियाणा में लगातार हो रही बारिश से कई जगह की सड़कें बह गई। दोपहर बाद पंचकूला जिले अंतर्गत आने वाला माता मनसा देवी मंदिर का संपर्क जिला मुख्यालय से कट गया। मंदिर को जाने वाले रास्ते का एक हिस्सा तेज बहाव में बह गया। इससे यातायात पूरी तरह से ठप हो गया।
हरियाणा में पंचकूला-यमुनानगर नेशनल हाईवे पर यातायात पूरी तरह से बाधित हो गया है। यमुना नदी का जलस्तर बढ़ने से हाईवे पर पानी का बहाव तेज हो गया है।
इन जिलों में बंद रहेंगे स्कूल
हरियाणा में आज भी बारिश के अलर्ट को लेकर कुछ जिलों में स्कूलों की छुटि्टयां की गई हैं। अंबाला, यमुनानगर में आज और कल स्कूल बंद रहेंगे। गुरुग्राम, फरीदाबाद, झज्जर, फतेहाबाद, सोनीपत, रेवाड़ी में सिर्फ आज स्कूल बंद रखने के स्थानीय प्रशासन ने आदेश दिए हैं। गुरुग्राम में प्राइवेट कंपनियों के कर्मचारियों को वर्क फ्रॉम होम की सलाह दी गई है।
इन हाईवे पर यातायात बाधित
हरियाणा में अत्यधिक बारिश को देखते हुए अंबाला-हिसार नेशनल हाईवे-152 को पूरी तरह से बंद कर दिया गया है। अंबाला से लुधियाना जाने वाले नेशनल हाईवे-44 का इस्तेमाल नहीं करने की सलाह लोगों को दी गई है। हरियाणा में अब तक मानसूनी बारिश से 3 लोगों की बिजली गिरने और एक व्यक्ति की डूबने से मौत हो चुकी है।